Беслъэнейхэ я хабзэ
Дэтхэнэ зы лъэпкъми къыхокI я къэкIуэнум тегузэвыхь, я блэкIар зрагъэщIэну хущIэкъу цIыху пажэхэр. Апхуэдэхэрщ къызытехъукIыжхэр зымыгъэгъуащэр. Абы и лъэныкъуэкIэ лъэпкъ куэдым щапхъэ яхуэхъуфынущ Беслъэнейхэ. Я блэкIар я щIэблэм ящIэу къагъэхъуну, я фIыр ягъэлъапIэрэ яIэту къогъуэгурыкIуэ ахэр. Абы и щыхьэтщ я къэкIуэнум хуэлажьэу къызэрагъэпэща лъэпкъ хасэр.
Беслъэней унэцIэм ущрихьэлIэр Къэбэрдей-Балъкъэрым и закъуэкъым. ахэр щопсэу Адыгэ, Къэрэшей-Шэрджэс республикэхэм, нэгъуэщI къэралхэми. Тхыдэм уриплъэжмэ, а унэцIэм теухуа хъыбар гъэщIэгъуэн куэд къыхэбгъуэтэнущ.
Илъэсищ ипэкIэ ди республикэм ис Беслъэнейхэ Iуэху щхьэпэ кърахьэжьащ: я унагъуэцIэр зезыхьэ лъэпкъ хасэ къызэрагъэпэщащ. Гъэ къэси, зэрыжаIэу, балигъи сабии хэту, зэIущIэшхуэ зэхашэ. Абыхэм къыщрахьэжьэ зыгъэгумэщI Iуэхухэр, я ехъулIэныгъэхэр щызэдагъэлъапIэ.
Бахъсэн къалэм дэт, Беслъэней Мирэ зи унэгуащэ «Мираж» IуэхущIапIэм и пщIантIэм макъамэ дахэр къыдэIукIырт. «Беслъэней» лъэпкъ хасэм и комитетым жыджэру хэт, Iуэхум и къызэгъэпэщакIуэхэу Назир, Мухьэжид, Натэ, Iэниуар, Анзор сымэ абдеж къыщызэхуэсхэр гуапэу ирагъэблагъэрт.
Нобэрей зэхуэсыр нэхъ трагъэщIат Беслъэней лъэпкъым илъэс щэ ныкъуэ ипэкIэ нысэ яхуэхъуа бзылъхугъэхэм — иджы нанэ Iумахуэ хъуахэм. Зи нэхэм гуапагъэ къыщIих, зи нэгум угъурлыгъэ кърих нанэхэр зэхэст гукъэкIыж дахэхэмкIэ зэхъуажэу.
Беслъэнейхэ я лъэпкъ зэIущIэм хэтащ КъБР-м и Iэтащхьэм и Администрацэм Къэрал кIуэцI IуэхухэмкIэ и управленэм и унафэщI Къуэжей Артём, Бахъсэн къалэ администрацэм и Iэтащхьэм и къуэдзэ Къардэн ФатIимэ сымэ.
Зэхыхьэр къызэIуахащ Беслъэней Владимир и лъэпкъым хуиуса уэрэ-дымкIэ. Ар игъэзэщIащ КъБР-м, КъШР-м, АР-м щIыхь зиIэ я артист Зеущэ Iэуес. АдэкIэ псалъэ иратащ «Беслъэней» лъэпкъ хасэм и тхьэмадэ, Шэджэм къуажэ щыщ Беслъэней Анатолэ. Ар кIэщIу къытеувыIащ хасэм и мыхьэнэм, зэхыхьэр зытраухуа нанэхэми хъуэхъу дахэкIэ захуигъэзащ.
— Къэбэрдей-Балъкъэрыр Тхьэм иригъэфIакIуэ, — жиIащ Анатолэ. — ЩIыналъэм и Iуэхур зэIузэпэщу екIуэкIмэ, абы и цIыхухэри тыншу дыпсэунущ. Къетхьэжьэ Iуэху псори щIэтщIэжыр ди щIэблэращи, гъащIэ дахэ, узыншэ яIэну ди гуапэщ. Ахэр зи куэщI къихъукIа нанэхэр жьыщхьэ махуэ хъуауэ, я щIэблэм я гуфIэгъуэ куэд ялъагъуу Тхьэм игъэпсэу!
Къуэжей Артём псалъэ щратым къыхигъэщащ Iуэху дахэ, щхьэпэ Беслъэнейхэ зэрырагъэкIуэкIыр, адрей лъэпкъхэм я дежкIи щапхъэфIу зэрыщытыр икIи ехъуэхъуащ я нэхъыжьхэр куэдрэ яхуэузыншэну, я щIэблэм зэрыгушхуэн куэд къахэкIыну.
— Шэч хэлъкъым, мыпхуэдэ Iуэху зехьэкIэр зылъагъу фи щIалэгъуалэр гъуэгу пэж зэрытетынум, — жиIащ Къардэн ФатIимэ. — Нобэ фэ вгъэлъагъуэрщ абыхэм гъуазэ яхуэхъунур, фэ зэрывгъэгушхуэрщ лъагапIэщIэхэм хуэзышэнур.
ЗэIущIэм щагъэлъэпIащ унэтIыныгъэ зэмылIэужьыгъуэхэмкIэ ехъулIэныгъэхэр зыIэрызыгъэхьа я щIэблэр. Абыхэм лъэпкъым и фIыщIэ тхылъхэр, саугъэтхэр иратащ. Къыхэдгъэщынщи, мы гъэм апхуэдэ сабийхэм я бжыгъэр 100-м нэсырт. Ар нэгъабэ ягъэпэжахэм нэхърэ нэхъыбэт. Абы къегъэлъагъуэ мы Iуэхум абыхэм гушхуэныгъэ къазэрыхилъхьэри, фIым хуэпабгъэу зэриузэщIри.
Лъэпкъым и бзылъхугъэ нэхъыжьхэу Жанпагуэ, Рае, Женя, Светланэ, ФатIимэ, Лусенэ, Марадиан, Риммэ, Нусэ, ФатIимэт, Iэсият, Маринэт, Жанпагуэ сымэ, нэгъущIхэми а махуэм псалъэ дахэ куэд хужаIащ, сабийхэр я анэшхуэ гумащIэхэм яхуэгъэза усэхэм къеджащ. Нанэхэм яхуэупсащ хасэм и фIыщIэ тхылъкIэ, тыгъэ гуапэхэмкIэ.
Гулъытэншэу къагъэнакъым «Беслъэней» лъэпкъ хасэм жыджэру хэт я цIыхухъухэри. Абыхэм ящыщу хасэм и фIыщIэ тхылъыр хуагъэфэщахэщ Мусэлим, Аслъэн (Урожайнэ къуажэ), Толэ, Борис, Хъусен (Шэджэм ЕтIуанэ), Хьэсэн, Малил (Псыхъурей), Муртазэ, Владимир, ТIалэ (Куба). Iэхьед, Адэлбий (Бахъсэн къалэ), Мухьэмэд (Нартан), Арсен (Анзорей), Хьэбил, Хьэсэн (ХьэтIохъущыкъуей) сымэ.
ЗэIущIэр ягъэдэхащ Афган зауэм хэкIуэда Беслъэней Хьэсэн и цIэр зэрихьэу Бахъсэн дэт кадет еджапIэм и сабийхэм. Абыхэм ягъэзэщIа къафэхэр, уэрэдхэр, усэхэр псоми гурыхь ящыхъуащ. Кадет еджапIэм тыгъэ хуащIащ Беслъэней лъэпкъым и фIыщIэ тхылъымрэ и дамыгъэмрэ. АрдыдэхэмкIэ хуэупсащ «Мираж» IуэхущIапIэм и унафэщI Беслъэней Мири.
Зэхыхьэр я уэрэд дахэхэмкIэ гукъинэ ящIащ зэщхьэгъусэхэу Бэч Азэмэтрэ Беслъэней Ренатэрэ.
ЗэIущIэр адыгэ джэгу дахэкIэ иухащ. Я ныбжьым хуумыгъэфэщэну, Беслъэней лъэпкъым я нэхъыжьхэми я лъэгум щIэблэр щIагъэплъащ.
Зэгъэщтокъуэ Людэ,
КъБР-м щэнхабзэмкIэ щIыхь зиIэ и лэжьакIуэ.
